Slalom mužov napokon aj so slovenskou účasťou: Hyška sa pokúsi nadviazať na výsledok z obráku
COURCHEVEL/MERIBEL - Slovenský lyžiar Martin Hyška napokon odštartuje v nedeľnom slalome na MS vo francúzskom stredisku Courchevel/Meribel. Dvadsaťosemročný pretekár síce nedokončil 1. kolo sobotnej kvalifikácie, no v hlavnej súťaži mal isté miesto ako jediný reprezentant Slovenska.
Hyška, ktorého trápia problémy s chrbtom, mal v sobotu sľubné prvé dva medzičasy, v treťom sektore však vypadol. Do nedeľného slalomu pôjde so štartovým číslom 55 a pokúsi sa nadviazať na svoj piatkový výsledok z "obráku".
V ňom obsadil 33. miesto, čo je jeho najlepší výsledok na MS v kariére. V slalome bol na svetovom šampionáte najvyššie na 50. priečke pred štyrmi rokmi vo švédskom Are.
- Autor: © Zoznam
- Zdroj: TASR